KIRJALLINEN KYSYMYS E-2015/00 esittäjä(t): Ria Oomen-Ruijten (PPE-DE) neuvostolle. Sisäisten valvontajärjestelmien hyväksyminen nestekaasua käyttävissä ajoneuvoissa.



Virallinen lehti nro 089 E , 20/03/2001 s. 0128 - 0129



KIRJALLINEN KYSYMYS E-2015/00 esittäjä(t): Ria Oomen-Ruijten (PPE-DE) neuvostolle (22. kesäkuuta 2000) Aihe: Sisäisten valvontajärjestelmien hyväksyminen nestekaasua käyttävissä ajoneuvoissa Tammikuun 2000 alusta lähtien kaikkien Euroopassa markkinoitavien ajoneuvojen on täytettävä direktiivin 70/220/ETY(1) sellaisena kuin se on viimeksi muutettuna direktiivillä 98/69/EY(2) mukaiset vaatimukset. Direktiivin mukaan ajoneuvoihin tulisi asentaa niin kutsuttu sisäinen valvontajärjestelmä (OBD). Direktiivissä 98/77/EY(3), jolla myös muutetaan direktiiviä 70/220/ETY, säädetään nestekaasua käyttävien ajoneuvojen hyväksynnästä. Näiden direktiivien nojalla nestekaasua käyttävien ajoneuvojen on täytettävä asetetut E-OBD-vaatimukset uusien mallien osalta tammikuun 1. päivästä 2000 alkaen ja jo olemassa olevien mallien osalta tammikuun 1. päivästä 2001 alkaen. Euroopan komissio ja teollisuuden edustajat ovat olleet kesästä 1999 alkaen yksimielisiä siitä, että nestekaasua käyttäviin ajoneuvoihin asennettavan OBD-valvontajärjestelmän osalta tulisi noudattaa diesel-ajoneuvoille asetettua (tai myöhempää) aikataulua, jotta teollisuudelle jää riittävästi aikaa kehittää vaihtoehtoisia polttoaineita käyttäville ajoneuvoille tarkoitettua tekniikkaa ja käyttää sitä ko. ajoneuvoissa. Komissio antoi asiasta ehdotuksen, joka oli neuvoston arvioitavana. Menettelytapaongelmat ovat estäneet komission ehdotuksesta päättämisen, ja asiaa käsitellään parhaillaan neuvostossa ja Euroopan parlamentissa. 1. Voisiko neuvosto selittää näiden menettelytapaongelmien luonnetta? 2. Mikä on neuvoston näkemys viiveen seurauksista nestekaasuajoneuvo-teollisuudelle, kun huomioidaan näiden ajoneuvojen vapaalle kaupalle Euroopassa mahdollisesti koituvat esteet? 3. Miten komissio voi toimia ja tulee toimimaan nopeuttaakseen asian käsittelyä? (1) EYVL L 76, 6.4.1970, s. 1. (2) EYVL L 350, 28.12.1998, s. 1. (3) EYVL L 286, 23.10.1998, s. 34. Vastaus (23. lokakuuta 2000) Kuten arvoisan parlamentin jäsenen kysymyksessä todetaan, komissio esitti 14. helmikuuta 2000 Euroopan parlamentille ja neuvostolle ehdotuksen, jossa vahvistetaan määräpäivät, josta alkaen osittain tai pysyvästi nestekaasua tai maakaasua käyttäviin ajoneuvoihin on asennettava sisäinen valvontajärjestelmä (OBD). Neuvosto käsittelee komission ehdotusta. Neuvosto voi yhteispäätösmenettelyn tässä vaiheessa joko antaa ehdotetun säädöksen, jos neuvosto hyväksyy kaikki Euroopan parlamentin lausunnossa olevat tarkistukset tai jos Euroopan parlamentti ei ehdota yhtään tarkistusta, tai muussa tapauksessa antaa yhteisen kannan, joka toimitetaan Euroopan parlamentille käsittelyä varten (EY:n perustamissopimuksen 251 artikla). Arvoisan parlamentin jäsenen kysymyksen osalta, joka koskee nestekaasua käyttävien ajoneuvojen vapaalle liikkuvuudelle mahdollisesti aiheutuvia vaikeuksia, huomautetaan, että ehdotetut toimenpiteet liittyvät eurooppalaiseen tyyppihyväksyntämenettelyyn. Sisämarkkinoilla toimijat kannattavat täysin kyseistä lähestymistapaa ja näin ollen sen avulla voidaan välttää nestekaasua käyttävien ajoneuvojen vapaata liikkuvuutta koskevat mahdolliset esteet.